《横翠堂成与诸公落之蒙贶佳篇不敢当也谩作数》
宋代·郭印

何处无奇观，隐显随所遇。
事有幸不幸，邂逅元非素。
招提枕山趾，出郭才数步。
高亭齐浮云，杖策邀我屡。
西厢偶徘徊，屋敝惊颓仆。
穴壁试一窥，似觉万景聚。
同来老先生，错愕喜相顾。
明朝便鸠工，栋宇更寻度。
华堂不日成，杂沓千山赴。
落日下层巅，寒烟笼远树。
乾坤发秘藏，物象争呈露。
烂赏良未能，草略杯盘具。
群公意尽欢，韵语各吟赋。
和气回阳春，篇篇奏韶濩。
堂以横翠名，夸诧盈道路。
人材何异此，用舍得其趣。
渭滨一钓夫，起为周室辅。
皇皇鲁真儒，终以不合去。
圣道奚加损，山亦无新故。
废兴适然耳，万事成感悟。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。